***Csongrád Város Polgármesterétől***  „**M”**

Száma: Szo/11-12/2020.

*Témafelelős*: Vinczéné Dudás Katalin

***ELŐTERJESZTÉS***

**Csongrád Városi Önkormányzat Képviselő-testületének**

**2020. március 26-ai ülésére**

***Tárgy***: *Javaslat: A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II.21.) önkormányzati rendelet módosítására.*

**Tisztelt Képviselő-testület!**

Csongrád Városi Önkormányzat Képviselő-testülete 2020. február 20-i ülésén fogadta el *a települési támogatás megállapításának, kifizetésének, folyósításának, valamint felhasználásának ellenőrzéséről szóló új egységes 10/2020.(II.21.)* önkormányzati rendeletét (a továbbiakban: R.) mely szabályozza a különböző élethelyzetekhez kapcsolódó települési támogatás formáit, jogosultság feltételeit.

A Kormány a koronavírus járvány miatt rendkívüli jogrendet, veszélyhelyzetet hirdetett ki 2020. március 11. napján.

A járvány további terjedésének megelőzése érdekében a kormány több olyan intézkedést rendelt el, amely a gazdaság szereplőit (munkáltató, munkavállaló), bizonyos szektorait súlyosan érinti.

A veszélyhelyzet kihirdetése óta munkahelyek sokasága szűnt meg országosan, az egyének, családok megélhetése változott meg egyik pillanatról a másikra. A végső adatok még nem látszódnak, hiszen a közegészségügyi járvány kezdeti szakaszában vagyunk. A Kormány minden erőfeszítést megtesz a munkahelyek megtartása érdekében, gazdaságvédelmi akcióterv is készült a munkáltatói terhek csökkentésére, a családtámogatási ellátások pedig automatikus meghosszabbításra kerültek.

A járványvírus következtében kialakulóban lévő munkanélküliség miatt új támogatási forma bevezetését indítványozom, amely a munkanélkülivé váló csongrádi lakosokat érintené, segítené.

**Javaslom, hogy a R. az alábbi 19/A.§-al kerüljön kiegészítésre:**

**A veszélyhelyzet miatti jövedelem kieséséhez nyújtott települési támogatás**

1. Települési támogatás nyújtható annak a személynek, akinek munkaviszonya a koronavírus járvány okozta gazdasági válság következtében került megszüntetésre rendes felmondással a munkáltató részéről vagy ugyanezen oknál fogva közös megegyezéssel, és családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 500 %-át.

A támogatásra való jogosultság további feltétele a Foglalkoztatási Osztálynál történő regisztráció.

1. A támogatás összege az öregségi nyugdíj mindenkori legkisebb összegének 200 %-a, legfeljebb 250 %-a.
2. Amennyiben a kérelmező végkielégítésre jogosult, a támogatást a végkielégítés lejártát követő hónap 01. napjától nyújthatja be a szociális ügyekkel foglalkozó irodának.
3. A kérelmezőnek munkáltatói okirattal kell igazolni a munkaviszony megszűnését és a végkielégítésre vonatkozó jogosultságot valamint az álláskeresőként való nyilvántartásba vételt.
4. Nem jogosult támogatásra az, aki egyéni vállalkozói vagy őstermelői tevékenységet folytat.

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását.

**Tisztelt Képviselő-testület!**

A Szociális és Lakásügyi Iroda folyamatosan figyelemmel kíséri a lakosság szociális helyzetét, jövedelmi viszonyait, igényeit és a változások függvényében javaslatot tesz a rendelet módosítására, kiegészítésére.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A koronavírus járványvírus következtében kialakult, munkanélküliség miatt anyagi nehézségekbe besodródott családok megsegítése céljából új támogatási forma bevezetése vált szükségessé.

***2. Rendelet-tervezet megalkotása környezeti és egészségügyi következményei:***

Tervezett rendelet megalkotása adminisztratív terheket befolyásoló hatásai: nem növeli

***3. Jogszabály megalkotásának szükségessége, a rendeletalkotás elmaradásának várható következményei:***

Javaslatomban részleteztem a rendelet megalkotásának szükségességét.

***4. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek biztosítottak.

Kérem a Tisztelt Képviselő-testületet, hogy az előterjesztést vitassa meg és alkossa meg rendeletét a települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II.21.) önkormányzati rendeletmódosítására.

Csongrád, 2020.március 26.

 Bedő Tamás

 polgármester

**Csongrád Városi Önkormányzat Képviselő-testülete**

**…./2020. (……) önkormányzati rendelete**

**A települési támogatás megállapításának, kifizetésének, folyósításának,**

**valamint felhasználásának ellenőrzéséről szóló 10/2020.(II.21.)önkormányzati rendelet módosításáról.**

*(t e r v e z e t)*

Csongrád Városi Önkormányzat Képviselő-testülete az Alaptörvény 32. cikk (2) bekezdésében biztosított jogalkotói hatáskörében eljárva, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében, a szociális igazgatásról és szociális ellátásokról szóló 1993. évi III. törvény 25.§ (3) bekezdés b) pontjában, 32.§ (3) bekezdésében, 45. §-ában és 132. § (4) bekezdés g) pontjában kapott felhatalmazás alapján eljárva a következőket rendeli el.

**1 .A veszélyhelyzet miatti jövedelem kieséséhez nyújtott települési támogatás**

**19/A.§ (1)** Települési támogatás nyújtható annak a személynek, akinek munkaviszonya a koronavírus járvány okozta gazdasági válság következtében került megszüntetésre rendes felmondással a munkáltató részéről vagy ugyanezen oknál fogva közös megegyezéssel, és családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 500 %-át.

A támogatásra való jogosultság további feltétele a Foglalkoztatási Osztálynál történő regisztráció.

**(2)** A támogatás összege az öregségi nyugdíj mindenkori legkisebb összegének 200 %-a, legfeljebb 250 %-a.

**(3)** Amennyiben a kérelmező végkielégítésre jogosult, a támogatást a végkielégítés lejártát követő hónap 01. napjától nyújthatja be a szociális ügyekkel foglalkozó irodának.

**(4)** A kérelmezőnek munkáltatói okirattal kell igazolni a munkaviszony megszűnését és a végkielégítésre vonatkozó jogosultságot valamint az álláskeresőként való nyilvántartásba vételt.

 **(5)** Nem jogosult támogatásra az, aki egyéni vállalkozói vagy őstermelői tevékenységet

 folytat.

**Záró rendelkezés**

**2.§** Ez a rendelet 2020. március 27. napján lép hatályba és az azt követő napon hatályát veszti.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja 2020…….

Dr. Juhász László

 jegyző